Bobaas breinkrag by Helpmekaar
'n Rekordgetal leerlinge van regoor die land het vanjaar aan Netwerk24 se algemene kennis-kompetisie, Blitsbrein Junior, deelgeneem. Deelnemers het op Vrydag, 10 Julie, aan die uitdunrondtes van die kompetisie deelgeneem en het die kans gehad om soveel moontlik van die 100 meerkeusige algemene kennis-vrae in 20 minute korrek te beantwoord.
Helpmekaar het weereens bewys dat ons nie net mooi en vinnig is nie, maar ook breinkrag het. Drie van ons leerders dring deur na die landsfinaal wanneer die onderskeie provinsies mekaar op 15 Augustus die stryd gaan aansê. Baie geluk aan die volgende Helpie-blitsbreine:
Gr8+9 : Ewan Basson
Gr10+11: Corné Steyn en Anje Van Jaarsveld
Sterkte! Ons weet julle gaan die Helpie-naam hoog in die eindrondte!
Die uitslae van die aanlegtoetse en alle ander belangrike informasie i.v.m. die graad 9's se vakkeuses, sal aan die ouers deurgegee word op 'n Powerpoint-aanbieding voor 7 Augustus.
Geen kuier in voertuie
Ons wil dit net weer benadruk dat geen leerder tydens skoolure in 'n bus of 'n privaatvoertuig, indien hulle met hul eie voertuig skooltoe kom, mag wees nie.
Ons herinner u weer aan die oueraand vir Graad 10, 11 en 12 op 4 Augustus:
15:00 – 16:00 – afsprake sal deur onnies met u gemaak word
16:00 – 18:30 – u is welkom om in te val wanneer u pas
Trouklokkies tydens inperking
Alhoewel die Helpies laat in Maart, soos die res van die land, in lockdown moes gaan, het twee van ons onnies nie hul trouplanne in die wiele laat ry deur Covid 19 nie…
Baie geluk aan mnr. JJ en juf. Nicolene met hul troue op 25 Maart. Mag julle liefde nooit "ingeperk" word nie.
Musiek in Termyn 3
Lydia laat waai in Engels
Die beste manier om die Covid-19-tyd goed te benut, is om met jou talente te woeker.
Lydia la Grange het vir verskeie afdelings van die Conspirito-aanlyn-kompetisie ingeskryf. Sy is aangewys as item-wenner vir die English Undramatised Prose. Sy dring dus deur na die nasionale rondte aan die einde van die jaar. Dit wil gedoen wees!
Elzaan redeneer deur na Nasionaal
Ezaan Husselmann het aan Conspirito se Afrikaans Onvoorbereide Redenaars deelgeneem en met haar resultaat van 96%, deurgedring na die Forte/Nasionale rondte wat in Desember 2020 sal plaasvind. Baie geluk met die mooi prestasie.
Charlie blink uit by ATKV
Charlie de Kock het aan die ATKV-DIGIPRAAT deelgeneem en 'n uitsonderlike A+ vir redenaars behaal. Mooi so! Helpmekaar is trots op ons redenaars wat hulle voelers uitsteek en met trots presteer.
Geskiedenis van Helpmekaar vervolg...
Helpmekaar maak 'n movie
In vreemde tye maak mens nuwe planne! Helpmekaar se produksie gaan hierdie jaar as 'n volwaardige film vervaardig word.
Opnames geskied die eerste week van Termyn 3.
Sonder om verder enige van die opwinding uit die mou te laat, kan ons wel sê dat die Helpie-familie saam op 'n fliek-uitstappie gaan in September…
Pette en Bashers
Ons herinner almal dat die dra van ons skool se pette en bashers weer vanaf Termyn 3 verpligtend sal wees vir alle leerders.
Welkom by ons plek!
Ons is opgewonde om mev. Louna Zwecker by ons te verwelkom. Sy is 'n uiters ervare en bekwame taalonderwyser en dis 'n voorreg vir ons dat sy deel van die Helpie-ketting word.